**Дзяржаўная ўстанова адукацыі**

**“Капаткевіцкі цэнтр творчасці дзяцей і моладзі”**

**Капаткевіцкія вандроўнікі**

***Сюжэтна-гульнёвая праграма для дзяцей і падлеткаў***

**Выканала: педагог-арганізатар**

**Нікалаева Г.А.**

**2019**

**Мэта:** патрыятычнае выхаванне, знаёмства з беларускімі гульнямі.

**Задачы:**

-Пазнаёміць з беларускімі народнымі гульнямі.

-Прывіваць любоў і пашану да беларускіх традыцый.

**Дзеючыя асобы:**

Дзед Васіль, Баба Ганна, Каза

**АФАРМЛЕННЕ І  РЭКВІЗІТ:**

Лаўкі - 2

Стол - 1

Рушнікі з ветлівымі словамі-2

Беларускія народныя касцюмы-3

Прасакі -2

Палавік -1

Капелюшы з лікамі – 2

Мех рознакаляровы-1

Кошык - 1

Жэтоны казы – 6

Жэтоны гародніны з беларускімі загадкамі - 8

Салодкія прызы

Фанаграма беларускай народнай музыкі

**Ход праграмы:**

(*Зала ўпрыгожана нацыянальнымі ручнікамі, прадметамі быту і культуры.*

*Гучыць беларуская народная музыка, выходяць Дзед, Баба, Каза. Вітаюць дзяцей, Каза раздае дзецям жэтоны*).

**Дзед:** Мы вясёлыя вандроўнікі, незвычайная чароўнікі!

**Баба:** Хоць не знатныя, ды справы нашы выдатныя!

**Каза:** Мы прыйшлі з таго мястэчка, дзе цячэ бурліва рэчка!

**Дзед:** Сабіралі ў свой мех казкі, прымаўкі і смех.

**Баба** : Ці ж вы нас ды не пазналі? Мы ж заўсёды разам з вамі!

**Усе:** Баба, дзед, каза-манюка і мяшочак-весялюка.

**Баба:** Ёсць тут розныя прылады.

**Дзед:** І вясёлыя парады.

**Каза:** Зараз трошкі адпачнём – гульні розныя пачнём!

**Баба:** А дзень добры, гаспадынечкі! А што ў вас за навіначкі?

Колькі кароў ацялілася? Колькі дзетак нарадзілася?

**Дзед:** Дзень добры таму, хто ў гэтым даму!

**Баба:** Нешта ж не вельмі дружна вы нас вітаеце.

Можа, мала слоў ветлівых знаеце?

**Каза:** А калі знаеце, дык давайце правядзём аўкцыён слоў ветлівасці. Правілы аўкцыёна: хто апошнім назаве ветлівае слова, той і пераможца.

*(Праводзіцца гульня “Аўкцыён ветлівых слоў”. Пераможца выходзіць на сцэну*).

**Баба:** Малайчына. Зараз мы табе прыз дадзім.Але спачатку трэба адпрасаваць наш чароўны ручнік. Вось гэтай прыладай*(паказвае качалку для прасавання).*

**Дзед**: А мы пабачым, хто хутчэй і лепей справіцца з заданнем: мая бабулька ці наш пераможца.

*(Праводзіцца гульня “Адпрасуй ручнік”. Адпасаваўшы, разгортваюць ручнікі, на якіх вышыты словы ветлівасці).*

**Каза:** А вось і наш падарунак: вам усім на памяць чароўныя словы. Ніколі не саромцеся казаць іх.Давайце зараз усе разам прачытаем іх.

*(Баба і дзед дзержаць рушнікі, на якіх вышыты ветлівыя словы. Зал хорам чытае ветлівыя словы).*

**Баба:** А я ночачку не спала, пачастункі гатавала,

Запрашаю паспытаць, спрыт і розум паказаць.

*(Баба бярэ кошык , падыходзіць да дзяцей, прапануе па чарзе ўзяць з кошыка лісткі паперы, на якіх напісаны падзеленыя на дзве часткі прыказкі. Дзяцей запрашаюць на сцэну.Праводзіцца гульня “Кладзі прыказку”. Хто першы складзе з дзвюх частак прыказку, тая пара будзе пераможцам. Пераможцы павінны мімікай і рухамі паказаць прымаўку. І той з залы, хто адгадае яе, той атрымае прыз. Астатнія ўдзельнікі гульні проста чытаюць свае прымаўкі і прыказкі).*

**Дзед:**Стаміўся я ідучы. Ці не пара мне адпачыць?

**Баба:**  А і то ж праўда! І я адпачыць рада!

**Каза:** А хто ж мяне, казу-манюку, пасвіць будзе? Ці вы бачылі такіх гаспадароў, добрыя людзі? А я ж у гэтым горадзе яшчэ нідзе не была, нічога не ела і не піла. Толькі як бегла цераз масток, ухапіла лісток, ды як скакала каля ларочку, ухапіла спрайту глыточак.

**Дзед:** А мы зараз знойдзем табе пастушка, хай ён цябе і пасе.

Раз, два, тры, чатыры, пяць

Пастушка іду шукаць.

Каго першага знойдем,

Той за пугай і пойдзе.

**Баба:** А каза-манюка плача,

Тупаціць нагамі, скача.

Зараз я яшчэ пайду,

Пастушок яшчэ знайду.

*( Выбірае другога пастушка. Пастушкі бяруць пугі ў рукі і адзяваюць на галаву капелюшы з лічбамі. Праводзіцца гульня “Пастушкі”. Удзельнікі павінны падлічыць суму лічбаў на капелюшы суседа, прычым рукі з пугамі яны трымаюць за спіной).*

**Дзед:** Будзьце ўважлівымі, хлопчыкі. Пастухі, нашы малойчыкі!

**Баба:** Вось для вас капелюшы з капаткевіцкай глушы.

**Каза:** Вы са мною паскачыце, лікі хутка падлічыце.

Хто хутчэй дазнаецца, колькі атрымаецца?

*(Праводзіцца гульня “Падлічы”).*

**Дзед:** Бачу, ведаеце справу, пастушкі - нашы ўправы.

**Баба:** Ды такую прывірэду ўтрымаць жа яшчэтрэба.

**Каза:** Вашы пугі незвычайныя. Ці ж хлопчыкі ўпраўныя?

Хутка, хутка закруціцеся і імгненна раскруціцеся. Хто спрытнейшы?

*(Праводзіцца гульня з пугамі).*

**Дзед:**  З меху рэч адну дастану, на яе нагамі стану,

Пажадаю – пасяджу, а не то, дык паляжу.

**Баба:** Я ж яго рукамі ткала, сцюжкі роўненька паклала.

Ці то сцежка, ці то сцюжка, ці дыван, ці то дзяружка?

**Каза:** То ж вясёлы жартаўнік – незвычайны палавік.

Запрашаю пагуляць, палавік апрабаваць.

(*Дзяцей, якія атрымалі жэтоны ад Казы,запрашаюць на гульню “Вясёлы палавік”. 6-8 удзельнікаў танцуюць вакол палавіка пад музыку. Калі музыка змаўкае, усе павінны скокнуць на палавік. Хто не паспеў, той выбывае з гульні. Кожны раз палавік складваецца на палову.Пераможца – апошні ўдзельнік).*

**Баба:** Добра вы нас сустракалі, і гулялі, і скакалі.

**Дзед:** Але ж нам ісці пара да наступнага двара

**Каза:** Мы ж вясёлыя вандроўнікі,

Незвычайныя чароўнікі.

**Усе:** З малой вёсачкі і з селішча,

Што завуцца Капаткевічы.

**Дзед:** Калі што – завіце ў госці!

**Баба:** Да сустрэчы, ягамосці!